Președintele Republicii Moldova, Igor Dodon, i-a transmis un mesaj de felicitare lui Klaus Iohannis, de Ziua Națională a României.

„Folosesc această ocazie pentru a-mi exprima aprecierea pentru caracterul constructiv al relațiilor tradiționale de prietenie și cooperare moldo-române, bazate pe principii de parteneriat și susținere reciprocă. Totodată, țin să vă aduc sincere mulțumiri pentru suportul acordat de România Republicii Moldova”, a scris Dodon în mesajul adresat șefului statului român, potrivit Agerpres.

Dodon și-a exprimat „ferma convingere” că și pe viitor cele două părți vor menține „un dialog politic activ, iar raporturile de prietenie și colaborare existente între țările noastre vor continua să se dezvolte și să se consolideze pe multiple planuri, spre beneficiul ambelor state”.

Liderul de la Chișinău a anunțat și pe contul său de Facebook, într-un mesaj scris în limba română, că i-a transmis un mesaj de felicitare președintelui României de 1 decembrie.